Haar 'loock' kan ander inspireer | Netwerk24
Haar 'loock' kan ander inspireer
Deur Veronica Boyi 07 Augustus 2018 06:01
Max-Zeen Loock van Darling is gekies as een van 36 finaliste wat aan die tienerkompetisie van Mej. SA-statebond gaan deelneem.Foto:
"Vir baie tieners is die tienerjare 'n tyd om baie pret te hê en harde lesse te leer in voorbereiding vir volwassen­heid." Só sê Max-Zeen Loock (17) van Darling.
Sy is een van twee Swartland-tieners wat aan die Statebond-skoonheids­kom­petisie vir Mej. SA-tiener deelneem. Die ander is oudleerder van Schoonspruit Sekondêr Allishia Farao van Malmesbury.
Max-Zeen, 'n gr.11-leerder aan Schoonspruit Sekondêr in Malmesbury, sê haar deelname aan dié kompetisie is 'n droom wat bewaarheid is.
"Ek neem vandat ek ses jaar oud is aan skoonheidskompe­tisies deel. By Morningstar Primêr was ek as Mej. Morningstar gekroon. Sedertdien wou ek nog altyd aan groot skoonheids­kompe­tisies deelneem," sê sy.
Haar ma, Muriel Loock, sê sy is baie trots op haar dogter se aanhoudende volharding om haar doelwitte te bereik.
"Max-Zeen ly aan 'n soort anemie wat met 'n ystertekort gepaardgaan. Dit is 'n toestand wanneer daar te min bloed in jou liggaam is. Sy ervaar gesond­heids­probleme vandat sy 10 jaar oud is. Haar deelname aan dié skoonheids­kompetisie plaas baie spanning op haar."
Max-Zeen erken dat sy af en toe "af" voel en dan weet sy dat haar gesond­heid nie honderd persent is nie.
"As ek huiswerk en take ontvang, doen ek dit so gou as moontlik om die druk op myself te verlig. Baie mense dink dat die kompetisie net oor mooi rokke en die glitz en glamour gaan, maar dit vereis baie van jou," sê sy.
Sy sê indien sy as Mej. SA Tiener-Statebond gekroon word, sal die kroon haar toelaat om terug in die gemeen­skap te ploeg en 'n inspirasie vir ander te wees.
"Darling is 'n pragtige dorp, maar soos baie plattelandse dorpe is daar ook baie armoede," sê sy. "Hoewel daar baie goeie organisasies is wat mense in ons dorp help, is daar 'n tekort aan programme wat op die opbou van tieners en jongmense fokus."
Volgens haar wil sy steeds die gemeenskap help al wen sy nie die kompetisie nie. Verder wil sy drama studeer en aanhou om modelwerk te doen.
"Hierdie kompetisie het my nie net gewys daar is ander gemeenskappe soos Darling nie, maar dat 'n mens ook moet trots wees oor waarvandaan jy kom, want dis die mense in jou omgewing en die ervaring wat bydra tot die mens wat jy wil wees of wat jy is," sê sy.
Oor die komende paar maande sal die uitdunne plaasvind wat gevolg sal word deur die kroning van Mej. SA Tiener-Statebond vroeg in Februarie 2019.